La segona guia didàctica Patrimoni Industrial del Port de Sagunt es presenta el pròxim 2 de juny
31 de maig 2017

![](/es-va/Actualidad/PublishingImages/Setembre 2015/12 cartell valencia.jpg)  

El departament d'Educació de l'Ajuntament de Sagunt presenta la segona guia didàctica _Patrimoni Industrial del Port de Sagunt_. Els quaderns didàctics han sigut elaborats per les historiadores de l'art i sòcies d’APIVA (Associació de Patrimoni Industrial Valencià) Cristina Baena Tomás i Sonia Garcés Romero.

Conéixer el patrimoni industrial del Port de Sagunt, valorar-lo i contraposar-lo amb el present és l'objectiu d’este treball, elaborat per al projecte educatiu Saguntum Civitas Magistra de l'Ajuntament de Sagunt, dins del concepte de Ciutat Educadora, que té com a element fonamental que estudiants dels col·legis del municipi adquirisquen un aprenentatge significatiu de l'entorn més pròxim, de manera activa i pràctica sobre el mitjà natural, social, històric i cultural.

Impulsat des del departament d'Educació de l'Ajuntament de Sagunt amb motiu del centenari de la siderúrgica, esta proposta didàctica busca sensibilitzar la comunitat educativa sobre el seu patrimoni industrial, treballant a través de recursos didàctics la seua valoració com a element de memòria col·lectiva i com a eix vertebrador en la construcció del territori a través de nous usos culturals, socials i educatius.

José Manuel Tarazona, delegat d'Educació de l'Ajuntament de Sagunt indica: **“El projecte Saguntum Civitas Magistra i les guies didàctiques que estem elaborant des de l'Ajuntament, han de servir com a eina de treball en els centres educatius perquè l'alumnat conega i valore la riquesa i realitat històrica, socioeconòmica i patrimonial del nostre municipi i comarca. El quadern didàctic _Patrimoni Industrial del Port de Sagunt_ elaborat per APIVA, s'ha fet a més, amb motiu dels 100 Anys de Siderúrgia i on es podran estudiar els fets i persones claus en el desenvolupament industrial i el moviment obrer a través del programa didàctic”**.​

![](/media/31fkwx1b/12-tarazona.jpg)El projecte didàctic _Patrimoni Industrial del Port de Sagunt_ està dirigit a l'alumnat de cinqué i sisé de Primària dels col·legis del municipi i s'estructura en dues fases. La primera es basa en l'estudi dels continguts teòrics, a través d'un quadern didàctic per al professorat, i un altre per a l'alumnat.  

La segona fase és de caràcter pràctic, ja que s'articula entorn d'un itinerari didàctic que recorre diferents monuments i llocs prèviament estudiats en classe, i inclou un audiovisual en el qual s'expliquen fets i persones claus en el desenvolupament industrial i el moviment obrer. D’esta manera, es pretén potenciar l'aprenentatge significatiu d'una manera pràctica.

Tal com expliquen les autores **“és necessari que l'alumnat reconega els elements que configuren el patrimoni industrial de la ciutat, descobrisca la seua importància a través del contacte directe i prenga consciència sobre la necessitat de la seua conservació i millora, ja que no es pot valorar allò que es desconeix”**.​

​

*   [](http://www.facebook.com/sharer.php?u=https://aytosagunto.es/va/actualitat/la-segona-guia-didactica-patrimoni-industrial-del-port-de-sagunt-es-presenta-el-proxim-2-de-juny/ "Facebook")
*   [](http://twitter.com/share?url=https://aytosagunto.es/va/actualitat/la-segona-guia-didactica-patrimoni-industrial-del-port-de-sagunt-es-presenta-el-proxim-2-de-juny/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-segona-guia-didactica-patrimoni-industrial-del-port-de-sagunt-es-presenta-el-proxim-2-de-juny/ "Linked In")
*   [](mailto:?body=https://aytosagunto.es/va/actualitat/la-segona-guia-didactica-patrimoni-industrial-del-port-de-sagunt-es-presenta-el-proxim-2-de-juny/)